Europa-Parlamentets afgørelse

af 10. april 2002

om decharge til Kommissionen for gennemførelsen af budgettet for 6., 7. og 8. Europæiske Udviklingsfond for regnskabsåret 2000

(2002/446/EF)

EUROPA-PARLAMENTET,

- der henviser til balancer og forvaltningsregnskaber for 6., 7. og 8. Europæiske Udviklingsfond for regnskabsåret 2000 (KOM(2001) 233 - C5-0209/2001),

- der henviser til Revisionsrettens årsberetning for 2000 om 6., 7. og 8. Europæiske Udviklingsfonds aktiviteter med institutionernes svar (C5-0618/2001)(1),

- der henviser til Revisionsrettens revisionserklæring om De Europæiske Udviklingsfonde for regnskabsåret 2000 (C5-0618/2001),

- der henviser til Rådets henstilling af 5. februar 2001 om meddelelse af decharge til Kommissionen for den økonomiske forvaltning af De Europæiske Udviklingsfonde for regnskabsåret 2000 (5787/2002 - C5-0118/2002, 5788/2002 - C5-0119/2002, 5789/2002 - C5-0120/2002),

- der henviser til artikel 33 i intern aftale mellem repræsentanterne for medlemsstaternes regeringer, forsamlet i Rådet, om finansiering og forvaltning af Fællesskabets bistand inden for anden finansprotokol til fjerde AVS-EF-konvention(2),

- der henviser til EF-traktatens artikel 276,

- der henviser til artikel 74 i finansforordningen af 16. juni 1998 vedrørende samarbejdet med henblik på udviklingsfinansiering under fjerde AVS/EF-konvention(3),

- der henviser til forretningsordenens artikel 93 sammenholdt med bilag V,

- der henviser til betænkning fra Budgetkontroludvalget og udtalelse fra Udvalget om Udvikling og Samarbejde (A5-0088/2002),

A. der henviser til, at Revisionsretten i sin revisionserklæring om De Europæiske Udviklingsfonde når til det resultat, at de finansielle oversigter og forvaltningsregnskabet for regnskabsåret 2000 med visse undtagelser giver et reelt billede af indtægter og udgifter og af EUF's finansielle stilling pr. regnskabsårets udgang,

B. der henviser til, at Revisionsretten har undersøgt de transaktioner, der ligger til grund for regnskaberne, på grundlag af den tilgængelige dokumentation, men at den ikke har aflagt revisionsbesøg i AVS-staterne for at efterprøve, om de bygge- og anlægsarbejder, indkøb eller tjenesteydelser, dokumentationen vedrører, faktisk var udført,

C. der henviser til, at Revisionsretten med visse undtagelser konstaterer, at de underliggende transaktioner for de finansielle oversigter og forvaltningsregnskabet alt i alt har været lovlige og formelt rigtige,

1. meddeler Kommissionen decharge for gennemførelsen af budgettet for 6., 7. og 8. Europæiske Udviklingsfond for regnskabsåret 2000;

2. forelægger sine bemærkninger i vedføjede beslutning;

3. pålægger sin formand at sende denne afgørelse og beslutningen, der er en integrerende del heraf, til Rådet, Kommissionen, Domstolen, Revisionsretten og Den Europæiske Investeringsbank og sørge for, at de offentliggøres i De Europæiske Fællesskabers Tidende (L-udgaven).

Julian Priestley

Generalsekretær

Pat Cox

Formand

(1) EFT C 359 af 15.12.2001, s. 417.

(2) EFT L 156 af 29.5.1998, s. 108.

(3) EFT L 191 af 7.7.1998, s. 53.

Beslutning

med bemærkningerne til Europa-Parlamentets afgørelse om decharge til Kommissionen for gennemførelsen af budgettet for 6., 7. og 8. Europæiske Udviklingsfond for regnskabsåret 2000

EUROPA-PARLAMENTET,

- der henviser til balancer og forvaltningsregnskaber for 6., 7. og 8. Europæiske Udviklingsfond for regnskabsåret 2000 (KOM(2001) 233 - C5-0209/2001),

- der henviser til Revisionsrettens årsberetning for 2000 om 6., 7. og 8. Europæiske Udviklingsfonds aktiviteter med institutionernes svar (C5-0618/2001)(1),

- der henviser til Revisionsrettens revisionserklæring om De Europæiske Udviklingsfonde for regnskabsåret 2000 (C5-0618/2001),

- der henviser til Rådets henstilling af 5. februar 2001 om meddelelse af decharge til Kommissionen for den økonomiske forvaltning af De Europæiske Udviklingsfonde for regnskabsåret 2000 (5787/2002 - C5-0118/2002, 5788/2002 - C5-0119/2002, 5789/2002 - C5-0120/2002),

- der henviser til artikel 33 i intern aftale mellem repræsentanterne for medlemsstaternes regeringer, forsamlet i Rådet, om finansiering og forvaltning af Fællesskabets bistand inden for anden finansprotokol til fjerde AVS-EF-konvention(2),

- der henviser til artikel 74 i finansforordningen af 16. juni 1998 vedrørende samarbejdet med henblik på udviklingsfinansiering under fjerde AVS/EF-konvention(3),

- der henviser til forretningsordenens artikel 93 sammenholdt med bilag V,

- der henviser til betænkning fra Budgetkontroludvalget og udtalelse fra Udvalget om Udvikling og Samarbejde (A5-0088/2002),

A. der henviser til, at Kommissionen i henhold til artikel 74 i finansforordningen af 16. juni 1998 træffer enhver hensigtsmæssig foranstaltning til at tage bemærkningerne i dechargeafgørelserne til følge,

B. der henviser til, at fattigdomsbekæmpelse er et centralt mål for EU's udviklingssamarbejde,

C. der henviser til, at der med indgåelsen af Cotonou-aftalen af 23. juni 2000(4) blev skabt et nyt grundlag for partnerskabet mellem AVS-staterne og EU, som også bør indebære en reform af det finansielle samarbejde,

D. der henviser til, at støtte i stadig stigende grad vil skifte over til sektormæssige budgetstøtteprogrammer i stedet for støtte, der er afsat til specifikke projekter,

E. der henviser til, at oplysningerne stadig er upræcise, og har tillid til, at tallene i de kommende budgetår vil være fuldt pålidelige, og anmoder konkret om, at vilkår og resultater af anvendelsen af sociale betingelser i forbindelse med strukturtilpasningsstøtten præciseres,

F. der henviser til, at støtten i stadig stigende grad vil fokusere på nøglesektorer og tunge investeringer inden for en begrænset række programmer,

G. der henviser til, at Kommissionen som led i en handlingsplan har taget klare skridt (oprettelse af EuropeAid, styrkelse af Kommissionens delegationer, forenkling af procedurer) til at efterkomme de krav, der blev formuleret i Parlamentets beslutning af 6. juli 2000 med bemærkningerne til afgørelsen om decharge til Kommissionen for gennemførelsen af 6., 7. og 8. Europæiske Udviklingsfond for regnskabsåret 1998(5),

H. der endvidere henviser til, at det endnu er for tidligt at vurdere virkningen af disse skridt, der skulle føre til større effektivitet i Kommissionens tjenestegrene og delegationer,

I. der henviser til, at 2000-budgettet var det første budget, der blev gennemført under den nuværende Kommissions eneansvar, idet denne tiltrådte i september 1999,

Budget og budgetgennemførelse i 2000

1. beklager, at de midler, der ifølge Kommissionens foreløbige skøn for 2000 er anvendt til infrastruktur og sociale tjenester, er uacceptabelt små; minder om resultatet af budgetproceduren for regnskabsåret 2002, hvor Kommissionen forpligtede sig til at ændre denne situation i overensstemmelse med de fastlagte mål;

2. bemærker, at både forpligtelses- og betalingsniveauet har været markant højere i 2000 end i tidligere år:

a) i 2000 udgjorde forpligtelserne 3758 mio. EUR sammenlignet med 2692 mio. EUR i 1999

b) i 2000 udgjorde betalingerne 1548 mio. EUR sammenlignet med 1275 mio. EUR i 1999;

3. bemærker, at der i 2001 skete en yderligere og væsentlig stigning i betalingerne;

4. glæder sig over denne tendens, men mener, at det er for tidligt at forudsige, om den grundlæggende problematik omkring forsinkelser i gennemførelsen af EUF vil blive endeligt løst i de kommende år;

Kontrol med støtten

5. understreger, at et system med gennemskuelige oplysninger i overensstemmelse med DAC-standarderne (Komitéen for Udviklingsbistand) er et første skridt hen imod en mere resultatorienteret tilgang og fastholder, at indikatorer for udviklingsresultater i forhold til målene er en prioriteret opgave for Kommissionen; anmoder om, at Parlamentet underrettes og høres fuldt ud i forbindelse med denne udvikling;

6. bekræfter det synspunkt(6), at bevilling af yderligere støtte bør gøres betinget af forelæggelse og effektiv gennemførelse af reformprogrammer til forbedring af kvaliteten af den offentlige finansforvaltning i modtagerlandene; understreger endnu en gang betydningen af følgende punkter:

a) løbende evaluering af gennemførelsen af de planlagte foranstaltninger til reform af den offentlige forvaltning

b) overvågning af fremskridtene inden for nøglesektorerne (sundhed og uddannelse) under anvendelse af tydelige indikatorer (f.eks. forøgelse af antallet af lærere eller læger)

c) årlig kontrol med regnskaberne og den forsvarlige økonomiske forvaltning af bevillingerne på basis af stikprøver

d) klart definerede sanktioner (nedskæring eller standsning af betalinger) i de tilfælde, hvor de aftalte reformforanstaltninger ikke gennemføres;

7. understreger, at Kommissionen skal øge og forbedre sin revisionskapacitet væsentligt for at leve op til disse krav;

8. glæder sig over svar af 15. marts 2002 vedrørende kritik af antallet og arten af Kommissionens revisioner i 2000; er tilfreds med den grundige og systemiske redegørelse for, hvordan Kommissionens revisionsaktiviteter forventes at fungere; beklager imidlertid, at Kommissionen ikke er i stand til at give yderligere oplysninger om listen over revisioner i 2000, da GD-AIDCO "fører en ret simpel liste over decentrale revisioner" (jf. Kommissionens svar af 13. marts 2002);

9. spørger Kommissionen, om den på grundlag af det aktuelle system kan afgive en revisionserklæring om, at alle EUF-midler er blevet anvendt lovligt og formelt rigtigt og i overensstemmelse med principperne for forsvarlig økonomisk forvaltning, navnlig hvorvidt:

a) internationalt anerkendte revisionsstandarder finder anvendelse i alle mandater til private revisionsfirmaer samt Kommissionens revisioner

b) der kræves revisioner i alle finansielle ordninger;

10. anmoder Kommissionen om at redegøre for, hvordan den nuværende kontrolordning sikrer, at EUF-midler anvendes lovligt og formelt rigtigt med øget brug af direkte budgetstøtte;

11. opfordrer Kommissionen til at forelægge Parlamentet sine vejledende programmer for revisioner af udgifter under EUF i regnskabsåret 2002, der udføres af de centrale tjenester eller under deres indgående kontrol, idet disse revisionsbesøg skal evaluere gennemførelsen af foranstaltninger til forbedring af den offentlige administration i AVS-landene og kontrollere, om de bygge- og anlægsarbejder, de indkøb eller de tjenesteydelser, der er finansieret via EUF, rent faktisk er blevet udført;

12. beklager, at Kommissionens opfølgning af revisionsresultaterne ikke er blevet forbedret; er enig med Retten i, at opfølgningsrevisioner, der gennemføres efter instruks fra Kommissionen selv eller de EUF-anvisningsberettigede, må prioriteres højt;

13. opfordrer Kommissionen til at give en mere overbevisende forklaring på, hvorfor de tilfælde af ikke-støtteberettigede udgifter til ca. 14 mio. EUR, der blev påvist i Revisionsrettens analyse(7), endnu ikke er blevet afsluttet på tilfredsstillende måde;

14. anmoder Kommissionen om at udsætte betalinger til Senegal, indtil de senegalesiske domstoles afgørelser i en sag om underslæb på ca. 6 mio. EUR under 7. EUF, der blev konstateret under en revision i 1995(8), er blevet taget til følge;

15. noterer sig den fortsatte tendens til ændring af det traditionelle projektsamarbejde, således at en stadig større del af midlerne fra de såkaldte instrumenter for hurtig udbetaling - navnlig strukturtilpasningsstøtten - anvendes til direkte budgetstøtte; mener, at Kommissionen og Parlamentet bør foretage en omhyggelig analyse af fordele og ulemper ved denne tilgang, og anmoder indtrængende Kommissionen om at forelægge en meddelelse om dette spørgsmål;

16. anmoder om i fuldt omfang at blive informeret af OLAF om alle undersøgelser, der er blevet påbegyndt, gennemført eller afsluttet i 2000; bemærker, at OLAF for øjeblikket yder bistand til Kenya i forbindelse med en strafferetlig undersøgelse af alvorlige sigtelser i forbindelse med en udbudsprocedure; anmoder om at blive holdt løbende underrettet om denne sag;

17. bemærker, at der hidtil ikke er blevet indledt disciplinærsager efter den administrative undersøgelse af effektiviteten af overvågnings- og kontrolordningerne i forbindelse med anvendelsen af counterpartmidler i Côte d'Ivoire, Tanzania og Togo; minder om(9), at der har været klare tilfælde af svig med bl.a. overpris for medicinsk udstyr i Côte d'Ivoire til i alt ca. 28 mio. EUR; forventer at blive holdt underrettet om eventuelle fremtidige tilfælde, så snart de opdages;

18. mener, at komplementaritet i forhold til medlemsstaternes udviklingspolitikker og samordning med andre donorer er af grundlæggende betydning for at nå de anførte mål; anmoder i så henseende om, at Kommissionen ved de efterfølgende dechargeprocedurer forelægger Parlamentet konkrete oplysninger om de aktioner, der er gennemført sammen med andre donorer, og om resultaterne heraf;

19. konstaterer forsinkelser i gennemførelsen af projekter, som samfinansieres med ngo'er; anmoder Kommissionen om oplysning om forenklingen og harmoniseringen af procedurerne;

Centret for Virksomhedsudvikling

20. bemærker, at EUF-bidraget til CVU i 2000 var på 18738 EUR; beklager, at der har været alvorlige vanskeligheder med forvaltningen af centret herunder manglende kontrol med kontrakter, store repræsentationsudgifter og dyre rejsearrangementer i perioden 1997-1999; beklager, at det af revisionsberetningen for regnskabsåret 1999 fra de revisorer, AVS-EF-Ambassadørudvalget havde udpeget, fremgår, at der generelt ikke var sket nogen forbedring i den økonomiske forvaltning af centret i 1999; glæder sig over, at Kommissionen har taget initiativ til en supplerende revision for perioden 1997-1999; ser frem til at modtage en kopi af den endelige rapport; meddeler Kommissionen, at det vil komme tilbage til sagen i forbindelse med decharge for 2001;

AVS-sekretariatet

21. kritiserer, at Kommissionen den 9. marts 2000 indgik en finansieringsaftale på 18 mio. EUR for perioden 2000-2001 med det Bruxelles-baserede AVS-sekretariat, hvilket udgør en stigning på 50 % pro anno sammenlignet med den tidligere støtteperiode,

a) uden at denne faste bevilling blev knyttet til arbejdsbyrden eller forventede resultater

b) uden at gøre det klart, i hvilket omfang ad hoc projekter, der finansieres over EUF, fortsat skal bidrage til AVS-sekretariatets løbende udgifter

c) uden at insistere på, at AVS-sekretariatet endelig retter sig efter de belgiske domstoles domme fra 1995 om, at der skal udbetales en kompensation til en tidligere ansat;

22. anmoder Kommissionen om at underrette AVS-sekretariatet om, at det under alle omstændigheder skal rette sig efter de belgiske domstoles domme i alle verserende sager;

23. anmoder Kommissionen om at rette sig efter Revisionsrettens henstilling(10) og kræve, at AVS-sekretariatet ikke blot udarbejder årsregnskaber og eksterne revisionsberetninger, men også aktivitetsrapporter, som omfatter resultatindikatorer, for at overvåge fremskridt i retning af resultater og støtte anmodninger om finansiering;

Parlamentets budgetmæssige og lovgivningsmæssige beføjelser med hensyn til EUF

24. bekræfter sin opfattelse(11), nemlig at det befinder sig i en anormal situation, når det en gang om året skal vedtage en afgørelse om decharge for den økonomiske forvaltning af EUF uden samtidig at råde over de tilsvarende budget- og lovgivningsmæssige beføjelser; kræver på ny, at EUF-bevillingerne opføres i den del af Den Europæiske Unions almindelige budget, der vedrører udviklingssamarbejdet;

Revisionserklæring

25. bemærker, at Retten afgiver positiv revisionserklæring, men at Retten anfører, at det, for så vidt angår betalinger afholdt i AVS-lande, af de finansielle revisioner fremgår, at det er muligt at afholde ikke-støtteberettigede transaktioner over EUF (jf. de underliggende transaktioners lovlighed og formelle rigtighed); bemærker, at Retten ikke har aflagt revisionsbesøg i AVS-staterne; sætter derfor spørgsmålstegn ved revisionserklæringens nytteværdi;

Decentralisering

26. anmoder Kommissionen om at underrette Parlamentet fuldt ud om iværksættelsen af decentraliseringen til fordel for delegationerne i udviklingslandene samt om resultaterne af delegationernes forvaltning af udviklingsbistanden;

27. insisterer på, at Parlamentet inddrages fuldt ud i evalueringen af de pilotdelegationer, der udvælges til decentraliseringsprocessen, samt underrettes om evalueringen af delegationernes resultater, idet disse vil være af afgørende betydning for fremtidige beslutninger om personale;

Adgang til dokumenter

28. mener, at EUF-dechargeproceduren for 2000 endnu en gang har vist, at bestemmelserne i rammeaftalen vedrørende adgangen til fortrolige dokumenter er utilfredsstillende for Parlamentet som dechargemyndighed, idet bestemmelserne er

- uklare, for så vidt angår forskellige grader af fortrolighed

- åbne for meget brede fortolkninger, navnlig når det drejer sig om, hvorvidt et dokument skal anses for at være fortroligt

- skaber urimelige forsinkelser i forbindelse med overdragelsen af fortrolige oplysninger;

29. fastslår, at det skal have adgang til fuldstændige originaldokumenter uden forudgående ændringer eller udeladelser;

30. pålægger sin formand hurtigst muligt at indlede forhandlinger om en ændring af rammeaftalen og sikre, at den nye aftale er i overensstemmelse med de principper, Parlamentet vedtog i sin beslutning af 4. april 2001(12) for regnskabsåret 1999;

31. advarer Rådet mod at vedtage nye finansielle bestemmelser, der begrænser Parlamentets ret til ubegrænset adgang til alle fornødne oplysninger, der findes påkrævet i forbindelse med dechargeopgaver;

32. pålægger sin formand at anlægge sag ved Domstolen, såfremt Rådet vedtager finansielle bestemmelser, der begrænser Parlamentets budgetkontrolbeføjelser;

33. anmoder Kommissionen om senest den 31. maj 2002 af aflægge beretning om de foranstaltninger, der er blevet truffet for at tage bemærkningerne i denne beslutning til følge; opfordrer sit Budgetkontroludvalg til at gennemgå disse oplysninger og at udarbejde en opfølgningsbetænkning om dechargebeslutningen for regnskabsåret 2000.

(1) EFT C 359 af 15.12.2001, s. 417.

(2) EFT L 156 af 29.5.1998, s. 108.

(3) EFT L 191 af 7.7.1998, s. 53.

(4) EFT L 317 af 15.12.2000, s. 3.

(5) EFT L 234 af 16.9.2000, s. 37.

(6) Punkt 20 og 21 i Europa-Parlamentets beslutning af 24. oktober 2001 om decharge for EUF for 1999 (EFT L 321 af 6.12.2001, s. 25).

(7) Se punkt 58 i Revisionsrettens årsberetning for regnskabsåret 2000.

(8) Se punkt 60 i Revisionsrettens årsberetning for regnskabsåret 2000.

(9) Se Kommissionens pressemeddelelse nr. JP/00/64 af 20.1.2000.

(10) Se punkt 51 i Revisionsrettens årsberetning.

(11) Punkt 30 i beslutning om decharge for EUF for 1999, se Europa-Parlamentets beslutning af 24. oktober 2001.

(12) EFT L 160 af 15.6.2001, s. 2.